
3 декември, Международен ден на хората с увреждания

На 3 декември се отбелязва Международния ден на хората с увреждания. Посланията на този ден са различни, защото и политиките по отношение на хората с увреждания имат много лица. Предизвикателството на днешния ден обаче е, че той задължава всички, които говорят и обсъждат проблемите на хората с увреждания, да слагат ударението върху човека и неговата индивидуалност и лично достойнство, а не върху увреждането му. Това е европейският модел на политики към и за хората с увреждания, който и България трябва да следва. За съжаление, днес хората с увреждания се сблъскват с най-много трудности, когато се опитват да реализират правата си. Като общество трябва да осъзнаем, че те се нуждаят от особено внимание. Основна цел на политиките за хората с увреждания е да се създават условия те да имат същия индивидуален избор и контрол над живота си, както хората без увреждания. През 1992 г. Генералната асамблея на ООН обявява 3 декември за международен ден на хората с увреждания. Неговата цел е постоянно да мотивира политиците и институциите да предприемат по-ефективни действия, с които да се гарантира достъпът до общата архитектурна среда на хората с увреждания; достъпът до общообразователната система, до общия пазар на труда, до информация и до процесите на изработване и вземане на политически решения, които имат отношение към тях.

Парламентът на РБългария прие Закон за хората с увреждания(ЗХУ) и Закон за личната помощ(ЗЛП). Това са двата закона от трите, за които преговаряха институциите и майки на деца с увреждания. За приемане остана само Закон за социалните услуги(ЗСУ). Съвет ще наблюдава прилагането на Конвенцията за правата на хората с увреждания. Той ще се състои от 9 членове - двама ще се определят от омбудсмана, двама от председателя на Комисията за защита от дискриминация, четирима ще бъдат от организациите на и за хората с увреждания, един представител ще се определя от БАН. Парламентът реши Националният съвет за хората с увреждания да се ръководи от вицепремиер, както поискаха майките на деца с увреждания. Текстът беше спорен и изменен между двете четения. Имаше предложения Националният съвет да се ръководи от ресорен вицепремиер, или от социалния министър. Координатори и областни съвети ще участват в политиките за правата на хората с увреждания. От 1 януари 2021 година ще заработи Държавна агенция за хората с увреждания към Министерски съвет. Тя се явява правоприемник на сегашната Агенция за хората с увреждания към социалния министър. Агенцията ще поддържа информационна система за хората с увреждания. Законът(ЗХУ) въвежда индивидуална оценка на потребностите на хората с увреждания. Оценката ще се изготвя от специализиран отдел в дирекциите „Социално подпомагане“. на основа на индивидуалната оценка ще се издават направленията за предоставяне на лична помощ. Хората с увреждания ще имат право на финансова помощ за медицински изделия, за закупуване на МПС, за балнеолечение или рехабилитация. Хората с увреждания над 18 години ще получават финансова подкрепа, обвързана с линията на бедност, а не както досега с гарантирания минимален доход. На децата и учениците с увреждания ще се предоставя подкрепа за развитие в системата на образованието. Депутатите въведоха работни квоти за наемане на хора с увреждания. Работодатели с 50 до 99 работници ще трябва да назначат едно лице с увреждане. Работодатели със 100 и над 100 работници - две лица на сто от състава. Ако работодателят прилага алтернативни мерки за заетост на лица с увреждания, ще бъде освободен от квота. Работодатели, които не изпълнят работните квоти, всеки месец ще дължат компенсационна вноска в размер на 30% от минималната работна заплата за всяко незаето работно място за човек с увреждане. От 1000 до 2000 лева ще бъде глобата за работодателите, неизпълнили квотите за назначаване на хора с увреждания. Дейностите по Закона за хората с увреждания ще се финансират от държавния бюджет, от бюджетите на общините, от национални и европейски проекти и програми, както и от дарения.
Над 340 хил. пенсионери няма да получат през януари 2019 година т. нар. социална инвалидна четвъртинка. Причината е, че от началото на 2019 година тя и интеграционните добавки ще бъдат заменени от нов вид помощ. Общо към 600 хил. души ще получават новия вид помощ, като 100 хил. от тях за първи път влизат в тази категория. Новата помощ, която ще се плаща през Агенцията за социално подпомагане, обаче ще бъде преведена на възрастните с увреждания не през януари, а на 15 февруари 2019 година. Хората, които досега са получавали интеграционни добавки, няма да е нужно да подават заявления в АСП за новото подпомагане. Около 150 хил. души обаче ще трябва да отидат до бюрото на социално подпомагане в своята община след 1 януари. 100 хил. от тях са хората с увреждания, които сега нямат право на никаква интеграционна помощ. Останалите, които също трябва да отидат до АСП са хората, които получават към пенсията си добавка от 25% от социалната пенсия за инвалидност, но не вземат месечна добавка за социална интеграция. Размерът на интеграционната добавка се определя според линията на бедност, която за 2019 г. е 348 лв. Така хората с инвалидност от 50 до 70,99% ще получават 7 на сто от линията на бедност, или 24,36 лв. Тези с между 71 и 90% увреждания ще вземат 15%, или 52,20 лв. Инвалидите с над 90 процента увреждане ще са на 25%, или 87 лв. А тези с право на добавки за чужда помощ и на социална пенсия за инвалидност ще вземат 57% от линията на бедност, което прави по 198,36 лв. В групата с максимален размер на помощта попадат 16 000. АСП започва кампания и ще прати писма на всички хора с увреждания.

Кулинарна изложба

По повод 21 ноември, Ден на християнското семейство( Въведение на Пресвета Богородица), членове от Клуб на хората с увреждания и пенсионера, на ул. Гренадирска 30(членове на ССБ и СИБ) подредиха кулинарна изложба. Организатор на събитието са жените от двете организации както и организаторката към клуба Малинка Табакова. Всяка домакиня предложи свой специалитет на останалите присъстващи и така общата трапеза се отрупа с вкусни баници, пити, торти и други кулинарни изкушения. Денят премина в песни, танци и приповдигнато настроение.

На 21 ноември православната църква отбелязва празника Въведение Богородично, а в българския народен календар той е отреден за Ден на християнското семейство. От векове наред дедите ни са вярвали, че домът е свещено място, в което децата научават най-ценните житейски уроци, както и усвояват важни знания за света. В семейството те не само биват възпитавани, но и изграждат своя характер и именно семейната среда е предпоставка за развитие на техните заложби и дарби. Единствено българите празнуваме Въведение Богородично като Ден на християнското семейство. Тук отново се преплитат православния канон и народните традиции, съхранявани и отстоявани в продължение на стотици години. Според преданията, на този ден Богородица била обречена от своите родители на Бога още преди рождението си, а когато навършила три години, била отведена до Йерусалимския храм. По време на пътя, тя и нейното семейство били съпроводени от своите близки, носещи запалена свещ в ръцете си. Всички останали изумени, когато родителите й я оставили на първото стъпало на храма и тя изкачила съвсем сама 15-те му стъпала. На най-горното стъпало с благословия я посрещнал Първосвещеник Захария, баща на Св. Йоан Кръстител. След като навършила годините, в които младите възпитанички на храма се връщали в света, за да се омъжат, тя била "дадена" на възрастния си родственик Йосиф, който трябвало да бди над нея. Почитането на Въведение Богородично датира от 715 година, когато за първи път празникът е бил почетен самостоятелно. В Константинопол има църква, която е посветена на него, построена от император Юстиниан Велики през 543 година. По стар български обичай, редом с пожеланията към новороденото за здраве, щастие и радост, се отправят и благословии, свързани със създаването на дом, изпълнен с благоденствие и многобройна челяд. В някои части на България се изпълнява обичаят "стрижба", по време на който кръстникът отрязва коса от главата на момчето, когато навърши 5-6 години, като едновременно с това го благославя с думите: "Айде, сега ни е живо кумче – както на златни ножици, така и на сребърни венци". Всъщност, сребърните венци са неизменна част от сватбения реквизит, а целта на благопожеланията, изречени на този ден, е да предначертаят житейския път на момчето.

Румен Петков, организатор клуб
Коледни благотворителни базари

БАЛИЗ-Плевен с благотворителна кампания за Коледа

„Коледа идва – бъдете добри!”, Така се обърнаха към всички добри хора от Сдружение БАЛИЗ-Плевен. С настъпването на коледно-новогодишните празници от Сдружението стартираха благотворителна кампания „КУПИ и ДАРИ“ с ръчно изработени картички и сувенири. Целта на кампанията бе да се съберат средства за деца и юноши със здравословни проблеми. Кампанията се проведе в Центъра за социална рехабилитация и интеграция на деца с увреждания – Плевен, ул. „Даскал Димо” № 7, и така бе подкрепена тяхната инициатива и дейност. Именно там бяха изработени тези картички и сувенири, които се продаваха на Коледния базар в града ни.
***

Ученици от ПГЕХТ – Плевен дариха средствата, събрани на благотворителен коледен базар. Малко по-светло бе настъпващото Рождество Христово за едно плевенско дете. Сумата от 190 лева, събрани на благотворителен коледен базар на ученици бе дарена на център за социална рехабилитация и интеграция за деца с увреждания – Плевен. Красива картичка с лично послание от младите хора украси празничния кът на центъра. Разпродадените уникални сувенири, картички и лакомства, направени от учениците с майсторство и любов, донесоха празничното настроение и вълшебството.

***

Младежи от Плевен с благотворителен базар в подкрепа на „Българската Коледа“

Младежкият общински парламент в Плевен подреди базар в центъра на града в подкрепа на инициативата „Българската Коледа“. Младежите са направили пакетчета с лакомства, които продават на символични цени, а също така предлагат горещ шоколад и кафе на всички плевенчани, които поискаха да подкрепят каузата. Базарът остана да работи само за един ден.
Шахматен турнир за незрящи в Плевен

За седми пореден път Плевен бе домакин на Национален турнир по шахмат за хора със зрителни увреждания.  На 16 ноември  2018 от 13,30 часа(от 13 часа, техническа конференция за уточняване на регламента) в хотел „Балкан”, гр. Плевен след откриването му се проведе двудневен шахматен турнир за незрящи хора. Мотото на турнира е "Шестте най-добри отбора в България". Той е посветен на 3 декември, Международен ден на хората с увреждания, обявен през 1992 година от Генералната асамблея на ООН за такъв , както и 15 октомври- Ден на белия бастун. Състезанието премина за пореден път под егидата и с финансовата подкрепа на Община Плевен. Турнирът е отборен и протече в 5 кръга, три първият ден и два вторият. Главен съдия бе Чавдар Андреев, а шахматните дъски, на които се играе, са специални, пригодени за незрящи.

Участваха 6 отбора, съставени от по трима състезатели. Това бяха отборите членове на Спортна федерация при СХЗУ: „Изгрев” от Града на тепетата; „Витоша”-София; „Дунав 2013"-Русе; „Пауталия Спорт 2005”-Кюстендил; „Феникс”-Монтана и отборът на домакините от „Клуб на хора с увреждания”. Плевенският отбор включваше в състава си тримата състезатели- Александър Тодоров, Илия Великов и Цако Иванов. На откриването присъстваха г-н Васил Долапчиев, Председател на Съюз на слепите в България,  г-жа Таня Митранова, Началник Отдел" Младежки дейности, спорт и туризъм"-Община Плевен, Инж. Павлин Ангелов, Председател на Регионална организация на ССБ-Плевен и г-н Володя Христов, Председател ТСО на ССБ-Плевен. " На всички участници в състезанието пожелавам иновативни, нестандартни решения и успех на шахматната дъска", каза при откриването Васил Долапчиев, като подчерта добре развиваната дейност от плевенската организация.

Госпожа  Митранова прочете Поздравителен адрес към участниците на турнира от името на Кмета на общината г-н Георг Спартански, след което  поздрави лично участниците в състезанието като им пожела много успешни игри, борбеност и спортен дух. Тя изрази своето задоволство от отлично проведената организация на турнира, като пожела и в бъдеще тази традиция да продължава така успешно. Инженер Ангелов информира, че Съюзът в България е създаден през 1921 година и обединява над 17 000 български граждани с трайно увреждане на зрението. Една от най-големите и добре работещи във всяко направление регионални организации е базирана в  Плевен. През 2006 г. група хора с увреждания по зрение със спортен дух учредиха Сдружение с обществено полезна дейност „Спортен клуб за хора със зрителни увреждания – Плевен”. Целта на Сдружението е развитието на физическата култура и спорта и популяризирането им сред лицата със зрителни  увреждания, като едни от основните средства за тяхната рехабилитация и  интеграция в обществото. Осигурени са  възможности за масов спорт, като голбал,  шахмат, спортна табла, риболов, канадска борба, шоудаун и стрелба с лък за незрящи и специализирани спортни изяви със състезателен характер – турнири, първенства и други.

Награждаването на победителите в турнира се състоя на 17 ноември, от 12 часа. Класирането бе отборно, като трети бяха отборът на Монтана, втори отборът на Плевен а първи отборно бе Пловдив.

Румен Петков, организатор клуб

IN MEMORIAM

Кратък е земният път на всеки човек. Не ни е дадено да знаем, кога ще настъпи краят. Това се случва с всички, защото така е отредено. Така се случи и с нашата любима Даниела Илиева, или както всички я наричахме - Дани.  Тя бе Председател на Сдружение „Диабет”-Плевен и Председател на Регионална организация на БАД-Плевен. Смъртта я отне от нас и ние загубихме един прекрасен Човек, добър и верен Приятел.
Едва ли друг е познавал повече от нея  човешкото страдание, защото болестта я беше сполетяла още в нейното детство. Именно болката, свързана с болестта бе пречистила душата й и я беше изпълнила с обич, милосърдие и състрадание към другите. Тя беше изцяло отдадена на страдащите хора, живееше с тяхната мъка и всеотдайно им се раздаваше. Искаше да помогне на всекиго. Тя беше като “Майка Тереза“ за “сладките“ хора в Плевенска област. Тя живееше за другите, не се щадеше, не мислеше за себе си. От нея се излъчваше доброта и загриженост, от душата й сияеше светлина. Тя беше избрана от Бог да се раздава и служи на хората и тя го правеше безрезервно и неуморно.  Но човешкият и живот бе кратък. В този малък отрязък на своя живот, тя не живя, тя гореше, тя беше Озарение и Светлина. Затова и Бог я прибра при себе си, там където няма болка, няма страдание, а има само мир и покой. Оттам, откъдето сме дошли и където всички ще се завърнем един ден, когато времето, определено от Горе, настъпи. И пак ще бъдем заедно с нашата обичана и мила Даниела!


Почивай в мир, мила Дани! Ти живя достойно, ти направи Път и самата ти стана Път. Ти показа, че Добротата, Търпението и Скромността са ключовете, с които се отключва всяка една душа. Даде ни всичко, най-доброто от себе си! От нас – почти нищо не взе, може би само мъничко обич. Затова ни е толкова болно, че ни напусна и никога повече няма да бъдем заедно. Вярвам и се надявам, че Бог ще озарява пътя на твоята душа и там горе, където тя ще бъде, ти ще изпиташ твоето истинско щастие. Ти беше нашия боец, който искаше да направи хората по-добри. И успя, включително и мен направи по-добра! Затова много, много ми липсваш и знам, че Плевен вече няма да бъде същият без теб.  Нека сведем мълчаливо глава и да помолим Бог да благослови твоята светла и чиста душа.

Доц. Катя Тодорова дм,

Клиника по Ендокринология и 

болести на обмяната

Проблеми на сензитивния период

"Консултирах 3-годишно дете, което по никакъв начин не влизаше в контакт с хората наоколо и не реагираше на реч. Родителите не ми съобщиха за нищо, което да наведе на мисълта за грешки в отглеждането. След като направихме всички необходими медицински изследвания, се оказа, че физиологично на детето му няма нищо, а неврологът беше препоръчал да направят изследване за аутизъм. Аз също обмислях да ги насоча към детски психиатър. И тогава се случи чудо – в стаята до нас започна час по английски език и когато чу първите звуци на детска английска песничка, детето се оживи, започна да пляска с ръце и да изразява бурна радост. Започнах да говоря с него на английски, и се оказа, че детето чудесно ме разбира. Това, което не знаеше, беше български. После стана ясно, че детето е отгледано от Baby TV още след раждането. Всеки ден, по цял ден. Майка му не беше сметнала за важно да ми сподели, че детето живее пред телевизора. Когато казах, че е необходимо да изключи всички устройства, ме погледна с негодувание и ми каза: „Ама той се сърди и плаче, той просто е аутист!“ А детето не беше.

Първо: на 6-месечна възраст зрението е ключово сетиво – какво виждаш става много по-важно от това какво чуваш. Ако в този силно сензитивен период предложите на детето „мърдащи картинки“, трябва да имате предвид, че те са огромен стимул за неговия мозък – за съжаление, в негативен план. 24 кадъра в секунда. Това означава 24 премигвания за една секунда. За видео с дължина от десет минути това прави 14 400 премигвания. Ако оставите детето да гледа половин час - 43 200 импулса. Детския мозък не може да обработва такъв обем информация. Изследователите на „синдрома на екранното време“ чрез сканиране на мозъка откриват сериозни нарушения в структурата му и в неговата дейност при децата, изложени на екранно въздействие: атрофия на сивото мозъчно вещество, нарушена цялост на бялото мозъчно вещество, намалена дебелина на мозъчната кора, нарушени когнитивни способности и нарушена функция на домапиновите депа. Тези данни означават, че поставянето на децата пред екран и гледането на видеа - в това число телевизия, игри,  игрални клипове нарушава всички аспекти на детското развитие. А това е много висока цена за половин час спокойствие… Децата се раждат със способността да разпознават емоциите. И когато едно двегодишно дете види Том да удря Джери, а Джери да му отвръща, когато види как Маша разрушава къщата на мечока – то смята, че това е ок, че е нормално. Ние даваме на децата си готови агресивни решения, вместо човещина, общуване, споделяне, заедност."
Google създаде приложение за незрящи

Google обяви, че са завършили създаването на приложение, което ще помага на незрящи или хора с намалено зрение да се ориентират в обстановката. Lookout ще дава гласови указания, когато ползващият го се доближи до обекти, предмети, места или хора. За момента се предлагат четири модула - home (вкъщи), work & play (на работа и забавления), scan (сканирай) и experimental (експериментален модул). От компанията поясняват, че колкото повече хора използват приложението, толкова повече ще се подобряват функциите му. Google препоръчва на потребителите на Lookout да носят смартфона си в преден джоб или на верижка, като камерата му е насочена напред. Когато бъде избран модул, приложението започва да навигира ползващия го, независимо дали става дума за това да му прочете рецепта от готварска книга, да го насочи накъде е изходът или да предотврати сблъсък със забързан пешеходец.

